- Ekisidasi
- <
- 20
- >

20
Sari ka Manege Puta Tinarae
(Diutironomi 5:1-21)
1 Hire sari na zinama te Tamasa, saripu zama ni Sa: 2 “Arau tugo se Zihova sa mia Tamasa, sapu turaṉa vurani gamu pa popoa Izipi, vasina pu koa tava pinausu si gamu.
3 Loke Tamasa si kaqu vahesia gamu ba Arau mo.
4 Lopu kaqu taveti gamu kinehadi sari na tiṉitoṉa pa maṉauru meke pa pepeso babe pa korapa kolo.*Ekd 34:17; Liv 19:4, 26:1; Diut 4:15-18, 27:15 5 Lopu kaqu todoṉo nia na vahesia gamu si keke beku, ura Arau se Zihova sa mia Tamasa sina Tamasa kono si Rau, meke lopu va malumu gamu Rau pude vahesi sari kaiqa tamasa pule. Kaqu va kilasi Rau si arini pu kana Au meke sari na dia pinodopodo kamoa ka ṉeta meke made sinage.*“Ṉeta meke made sinage” sa ginuana si pude va kilasi padana sa ninomana sa sinea lopu sapu va naei Tamasa sari na sinage meke va kilasa betoi Sa si arini.*Ekd 34:6-7; Nab 14:18; Diut 7:9-10 6 Ba kaqu tataru ni Rau sari na tina sinage na sage saripu tataru Nau na va tabei sari na Qua tinarae.
7 Meke mu poza kokoha nia pa tinokotokoro sa pozaqu, ura kaqu va kilasia Arau Zihova, sa mua Tamasa, sa tie sapu poza hoboro nia ginugua seana sa pozaqu.*Liv 19:12
8 Mu kopu nia na va madia goi sa rane Sabati.*Ekd 16:23-30, 31:12-14 9 Koari ka onomo rane si kaqu taveti gamu sari na mia tinavete,*Ekd 23:12, 31:15, 34:21, 35:2; Liv 23:3 10 ba sa rane vina zuapa, si na rane magogoso sapu ele va madia Rau. Koasa rane asa si loke tie si kaqu tavetavete: agoi, sari na tumu, sari na mua kurukuru, babe sari na tie karovodi saripu koa pa mua popoa. 11 Ura koari ka onomo rane si tavetia Arau e Zihova sa pepeso, sa maṉauru, sa lamana, meke sari doduru likakalae koa rini, ba pa rane vina zuapa si magogoso si Rau. Gua asa si va hopea Rau sa rane Sabati meke va madia Rau si asa.*Zen 2:1-3; Ekd 31:17
12 Mu va lavatia sa tamamu meke sa tinamu, gua asa si kote koa va gelenae si goi pa popoa sapu kaqu poninigo Rau.*Diut 27:16; Mt 15:4, 19:19; Mk 7:10, 10:19; Lk 18:20; Epi 6:2,3
13 Meke mu variva mate.*Zen 9:6; Liv 24:17; Mt 5:21, 19:18; Mk 10:19; Lk 18:20; Rom 13:9; Zem 2:11
14 Meke mu barabarata.*Liv 20:10; Mt 5:27, 19:18; Mk 10:19; Lk 18:20; Rom 13:9; Zem 2:11
15 Meke mu hiko.*Liv 19:11; Mt 19:18; Mk 10:19; Lk 18:20; Rom 13:9
16 Meke mu zutu kokoha ia si keke tie.*Ekd 23:1; Mt 19:18; Mk 10:19; Lk 18:20
17 Meke mu okoro nia goi sa vetu tanisa keke tie, sa nana barikaleqe, sari nana pinausu koreo na vineki, sari nana kurukuru, meke sari nana doṉ'ki, babe kaiqa toṉa pule saripu tagoi sa tie.”*Rom 7:7, 13:9
Matagutu sari na Tie Izireli
18 Ego, sipu avosia ri na tinoni sa paka na avoloṉanana sa buki, meke dogoria rini sa malakapina sa kapi, meke sa tuṉahana sa toqere, si matagutu na neneqara sisigiti, meke turu pa seu si arini.*Hib 12:18-19 19 Meke zama la koe Mosese si arini, “Mamu zama koa gami meke kote va avoso si gami, ba mani lopu zama toṉoto mae koa gami sa Tamasa, sina kote mate si gami,” gua si arini.
20 Meke olaṉa se Mosese, “Mi lopu matagutu. Na hiva va sosodea mo Tamasa sapu pude pamaṉa nia gamu si Asa, meke lopu makudo va tabea gamu si Asa, meke lopu kaqu tavete va sea si gamu,” gua. 21 Ba turu va seu dia tugo sari na tie, meke e Mosese mo telena si ene tata la koasa lei muho, vasina koa sa Tamasa.
Sa Tinaraena sa Hope
22 Meke tozi nia Zihova se Mosese, pude zamani koari na tie Izireli si hire, “Ele dogoria gamu sapu Arau, Zihova si ele zama gore mae guahe pa maṉauru, koa gamu. 23 Mi lopu taveti sari na tamasa siliva babe qolo, ba Arau mo si mi vahesi eke Au. 24 Mamu tavete poni Nau si keke hope pepeso, mamu va vukivukihi ni vasina sari na mia sipi, qoti, na bulumakao, pude na vina vukivukihi tava uqudi, meke vina vukivukihi pa hinenahena binaere. Kaqu mae si Rau meke manani gamu, pa doduru vasina sapu ele va madi poni gamu Rau, pude vahesi Au. 25 Ego, be guana tavete poni Nau gamu si keke hope patu, si mamu lopu peqoi sari na patu, ura be guana peqoni tiṉitoṉa tavetaveteana gamu sari na patu, si lopu kaqu qetu nia Rau si asa, na lopu garo pa vinahesi si arini.*Diut 27:5-7; Zos 8:31 26 Mi lopu tavete nia halehaleana sage sa hope. Ba be tavetia gamu si asa si kote ta dogoro dodoho mia sipu haele sagea gamu sa halehaleana.”

- Ekisidasi
- <
- 20
- >

*20:4 Ekd 34:17; Liv 19:4, 26:1; Diut 4:15-18, 27:15

*20:5 “Ṉeta meke made sinage” sa ginuana si pude va kilasi padana sa ninomana sa sinea lopu sapu va naei Tamasa sari na sinage meke va kilasa betoi Sa si arini.

*20:5 Ekd 34:6-7; Nab 14:18; Diut 7:9-10

*20:7 Liv 19:12

*20:8 Ekd 16:23-30, 31:12-14

*20:9 Ekd 23:12, 31:15, 34:21, 35:2; Liv 23:3

*20:11 Zen 2:1-3; Ekd 31:17

*20:12 Diut 27:16; Mt 15:4, 19:19; Mk 7:10, 10:19; Lk 18:20; Epi 6:2,3

*20:13 Zen 9:6; Liv 24:17; Mt 5:21, 19:18; Mk 10:19; Lk 18:20; Rom 13:9; Zem 2:11

*20:14 Liv 20:10; Mt 5:27, 19:18; Mk 10:19; Lk 18:20; Rom 13:9; Zem 2:11

*20:15 Liv 19:11; Mt 19:18; Mk 10:19; Lk 18:20; Rom 13:9

*20:16 Ekd 23:1; Mt 19:18; Mk 10:19; Lk 18:20

*20:17 Rom 7:7, 13:9

*20:18 Hib 12:18-19

*20:25 Diut 27:5-7; Zos 8:31

© 2016 Wycliffe Bible Translators, Inc.