- 1 Baṉara
- <
- 6
- >

6
Kuria Solomone sa Zelepade
1 Pa vina made gogoto vesu ṉavulu puta vuaheni seunae gua sapu taluarae sari na tinoni Izireli pa popoa Izipi, pa vina made vuaheni koasa binaṉara te Solomone pa popoa Izireli, meke pa vina rua sidara sapu sa sidara Zivi, si podalae tavetia Solomone sa Zelepade te Zihova. 2 Sa korapana si ka sia mita labena, meke hiokona zuapa mita gelena, meke manege ṉeta meke kukuru mita ululuna.*Ka toloṉavulu puta piti labena, meke ka sia ṉavulu puta piti gelena, meke ka made ṉavulu lima piti ululuna. 3 Sa lose koasa sasada nuquru si padana sia mita labena meke made meke kukuru mita lohina*Ka toloṉavulu puta piti labena meke manege lima piti lohina., sa labena si kekeṉoṉo gua mo sa labena sa Zelepade. 4 Sari na gobana sa Zelepade si koa i na vuida sapu ṉizupu pa sadana meke noma la gua pa korapana. 5 Beto asa si hoda ia e Solomone sa Zelepade pa vari kalina meke pa mudina, pa gobana hoda gua, meke lolose ia sa. Sa hoda si ka ṉeta hatarana, hatara panapeka, kokorapa, meke hatara panaulu. 6 Pa hatara panapeka si karua mita hiokona sentimita labedi * Onomo mita onomo ṉavulu sentimita si ka zuapa kukuru piti labedi.sari na hopeke lose, koasa hatara kokorapa si karua mita zuapa ṉavulu sentimita labedi*Ka sia piti labedi. meke sari na lose panaulu si ṉeta mita manege puta sentimita labedi*Ka manege puta kukuru piti labedi.. Sa gobana sa Zelepade si moata hola pa hubina meke hiteke sage la panaulu, gua asa ke sari na koqadi rina lose si hake lamo koasa goba ke loke dedegere vetu si ta veko la pa korapana sa gobagoba.
7 Sari na patu sapu kuri nia rini sa Zelepade si tava namanamadi koasa vasina tugo sapu vagi ni rini sari na patu, gua asa ke lopu ta avoso sari na sineke hama na maho, babe kaiqa aeana tavetaveteana sipu ta kuri sa Zelepade.
8 Sa nuqunuquruana la gua koari na lose pa hatara panapeka si koa pa kali mataona sa Zelepade,*Kali mataona be tia la pa kali gasa rimata. meke na halehaleana si koa nana sapu haele sage la pa hatara kokorapa meke topue vasina si sage la pa hatara vina ṉeta. 9 Ke tavetia Solomone sa Zelepade meke va hokotia sa, va hatara nia labete sida sa sa siliṉina. 10 Sari na lose pu taveti sa pa vari kalina sa Zelepade si karua mita hiokona sentimita ululudi*Ka zuapa kukuru piti ululudi. meke na soto kapae lamo koasa gobana sa Zelepade, na labete sida va soto lana pa goba.
11 Meke zama la koe Solomone se Zihova, 12 “Be va tabei goi sari na Qua tinarae na ginarunu, si kaqu tavete poni nigo Rau gua sapu ele va tatara nia Rau koe Devita sa tamamu. 13 Meke kaqu koa somanae si Rau koari na Qua tinoni Izireli koasa Zelepade hie, meke lopu kaqu luara pani Rau si arini,” gua si Asa.
Pa Korapana sa Zelepade
(2 Koronikolo 3:8-14)
14 Meke tavete va hokotia Solomone sa Zelepade. 15 Sari doduru goba pa korapana sa Zelepade si va gobadi labete sida labelabedi sa, meke sa hatara si opo la nia na labete paeni sa. 16 Meke goba vata kale ia sa si keke lose pa mudina sa Zelepade sapu ta pozae Lose Hopena pa Hopena, ka sia mita gelena*Ka toloṉavulu puta piti gelena. sa lose asa, meke sa gobagoba si na labete sida tavete nia sa, sapu soto podalae koasa hatara meke kamo la koasa siliṉina.*Ekd 26:33-34 17 Sa lose pa kenuna sa Lose Hopena pa Hopena si ka manege vesu mita gelena*Ka onomo ṉavulu puta piti gelena.. 18 Sa doduru korapana sa Zelepade si tavete ni labete sida rini, meke ta peqo koari na labete sida sari na kinehadi rina havoro na linetelete pamukeni, ke lopu boka ta dogoro sa gobagoba patu.
19 Pa mudina sa Zelepade si ta kuri pa korapana la si na lose Hopena pa Hopena, vasina si ta veko sa Bokese Vinariva Egoi te Zihova. 20 Sa lose pa korapana la asa si ka sia mita gelena, meke ka sia mita labena, meke ka sia mita ululuna*Ka toloṉavulu puta piti gelena, meke ka toloṉavulu puta piti labena, meke ka toloṉavulu puta piti ululuna. ta pokoe qolo viana sa doduruna. Meke sa hope sapu tavete nia rini pa huda sida, ba ta pokoe qolo tugo. 21 Sa doduruna sa lose nomana pa korapana sa Zelepade si ta pokoe qolo viana, meke na seni qolo si tava sigoto pa kenuna sa goba poko pa Lose Hopena pa Hopena sapu ta pokoe qolo tugo. 22 Ke sa doduruna sa korapana sa Zelepade si ta pokoe qolo beto meke gua tugo sa hope pa korapana sa Lose Hopena.*Ekd 30:1-3
23 Meke karua kineha mateana, na Serubimi pozadi, si tavete ni huda olive rini*Serubimi si keke mateana hopena te Tamasa pa Maṉauru koai tatapurudi. meke ta veko koasa Lose Hopena pa Hopena. Sa ululudi*Ka manege lima piti ululudi. si hopeke ka made mita meke kukuru mita.*Ekd 25:18-20 24-26 Kekeṉoṉo puta kinehadi meke nomadi sari karua. Meke hopeke karua tatapurudi. Keke kali tatapuru si ka karua mita hiokona sentimita gelena, ke sa vinari seuna pa keke hukihukiri tatapuru meke kamo la gua koa sa keke pule si padana ka made mita made ṉavulu sentimita. 27 Ta veko varikali sari karua pa korapana sa Lose Hopena pa Hopena. Sari na tatapurudi si repaha. Keke kali tatapurudi si varitiqui pa vari korapana sa lose, meke karua tatapurudi pule si tiqu la pa goba. 28 Sari karua Serubimi si ta pokoe qolo beto.
29 Koari doduru gobana sa korapa Zelepade, koasa lose nomana pa sada meke sa Lose Hopena pa Hopena, si ta va sari na pineqo serubimi, huda pamu meke havoro pelaradi. 30 Meke sa hatara ba ta pokoe qolo beto tugo.
31 Meke sa sasada sapu nuquru la gua koasa Lose Hopena pa Hopena si karua tukutukuna meke na huda olive tavete ni sa. Sa sasada si ta tavete pude ka lima kalina*Sa zinama Hiburu koasa vesi hie si lopu bakala.. 32 Sari karua tukutuku si va sari ni na pineqo serubimi, huda pamu, meke na havoro pelaradi sa, meke ta pokoe qolo beto si arini. 33 Sa sasada sapu nuquru la gua koasa lose nomana pa korapana sa Zelepade si ka made kalina, meke na huda olive na tavete nia rini. 34 Meke karua tukutuku sasada sapu boka polopolo si tavete nia sa pa huda paeni sa. 35 Meke peqoni kineha serubimi, na huda pamu, meke na havoro pelaradi sa meke doduru arini si ta pokoe valeana qolo beto.
36 Meke koa nana si keke varivarigarana pa kenuna sa Zelepade sapu ta gobana koari na patu ta peqodi. Sa goba si na vinari hakei patu na huda tavete nia arini; hake la keke hatara huda sida pa hopeke ka ṉeta vinari tomoi patu.
37 Sa kinurina sa Zelepade si podalae pa vina rua sidara, ta pozae Zivi, koasa vina made vuaheni pa binaṉara te Solomone. 38 Meke koasa sidara vina vesu, pa sidara Bulu, pa vina manege eke vuahenina sa binaṉara te Solomone, si tava hokoto beto sa Zelepade, ta kuri gua puta tugo sapu koa koasa palani. Meke zuapa vuaheni si tavetia e Solomone sa Zelepade meke hokoto.

- 1 Baṉara
- <
- 6
- >

*6:2 Ka toloṉavulu puta piti labena, meke ka sia ṉavulu puta piti gelena, meke ka made ṉavulu lima piti ululuna.

*6:3 Ka toloṉavulu puta piti labena meke manege lima piti lohina.

*6:6 Onomo mita onomo ṉavulu sentimita si ka zuapa kukuru piti labedi.

*6:6 Ka sia piti labedi.

*6:6 Ka manege puta kukuru piti labedi.

*6:8 Kali mataona be tia la pa kali gasa rimata.

*6:10 Ka zuapa kukuru piti ululudi.

*6:16 Ka toloṉavulu puta piti gelena.

*6:16 Ekd 26:33-34

*6:17 Ka onomo ṉavulu puta piti gelena.

*6:20 Ka toloṉavulu puta piti gelena, meke ka toloṉavulu puta piti labena, meke ka toloṉavulu puta piti ululuna.

*6:22 Ekd 30:1-3

*6:23 Serubimi si keke mateana hopena te Tamasa pa Maṉauru koai tatapurudi.

*6:23 Ka manege lima piti ululudi.

*6:23 Ekd 25:18-20

*6:31 Sa zinama Hiburu koasa vesi hie si lopu bakala.

© 2016 Wycliffe Bible Translators, Inc.